Na temelju članka 11. stavka 2. Zakona o poticanju razvoja malog gospodarstva (Narodne novine, broj 29/02, 63/07, 53/12, 56/13 i 121/16), članka 13. st. 1. točke 5. i članka 16. Statuta Grada Slatine (Službeni glasnik Grada Slatine, broj 5/09, 5/10, 1/13, 2/13 – pročišćeni tekst, 3/18, 9/20 i 5/21), Gradsko vijeće Grada Slatine na \_\_\_\_\_\_ donosi

**PROGRAM MJERA**

**POTICANJA RAZVOJA MALOG I SREDNJEG PODUZETNIŠTVA**

**NA PODRUČJU GRADA SLATINE**

**ZA 2025. GODINU**

**I. OSNOVNE ODREDBE**

Članak 1.

 Ovim Programom mjera poticanja razvoja malog i srednjeg poduzetništva na području Grada Slatine (u daljnjem tekstu „Program“), uređuju se svrha i ciljevi Programa, korisnici i nositelji za provođenje mjera iz Programa, područja obuhvaćena Programom, provedba mjera koje predstavljaju potpore male vrijednosti te sredstva za realizaciju mjera.

 Provedba mjera koje predstavljaju potpore male vrijednosti dodjeljuju se sukladno pravilima Uredbe Komisije (EU) br. 1407/2013 od 18. prosinca 2013. godine primjeni članka 107. i 108. Ugovora u funkcioniranju Europske unije na de minimis potpore (Službeni list Europske unije L 352/1).

Članak 2.

 Svrha ovog Programa je stvaranje povoljnog poduzetničkog okruženja za djelovanje poduzetnika, razvijanje poduzetničke klime i osiguranje preduvjeta za razvoj poduzetničkih sposobnosti na području Grada Slatine.

Članak 3.

 Ciljevi Programa su: jačanje konkurentnog nastupa poduzetnika na tržištu, ostvarenje praktičnog obrazovanja i boljeg informiranja u poduzetništvu, smanjenje broja nezaposlenih osoba, poboljšanje uvjeta za korištenje raspoloživih financijskih resursa, bolje korištenje poduzetničke prostorne i komunikacijske infrastrukture za realizaciju poduzetničkih pothvata, osiguranje tehničkih preduvjeta za razvoj i primjenu digitalnog poslovanja (e-poslovanje), podizanje razine poduzetničke klime, te rast i razvoj malog i srednjeg poduzetništva temeljenog na znanju, inovacijama i novim tehnologijama.

 Navedeni ciljevi ostvaruju se primjenom mjera planiranih ovim Programom.

**II. KORISNICI PROGRAMA**

Članak 4.

 Korisnici mjera iz Programa mogu biti subjekti malog gospodarstva utvrđeni Zakonom kojim se uređuje poticanje razvoja malog gospodarstva, a koji su u privatnom vlasništvu sa sjedištem odnosno prebivalištem na području Grada Slatine.

 Iznimno od stavka 1. ovog članka, korisnici pojedinih mjera mogu biti i gospodarski subjekti (neovisno o veličini, vlasničkoj strukturi te svom sjedištu odnosno prebivalištu), fizičke osobe ili drugi pravni oblici koji su kao korisnici pojedinih mjera utvrđeni ovim Programom te koji planiraju investicije, projekte ili aktivnosti na području Grada Slatine koji će projektom utjecati na otvorenje novih radnih mjesta u Gradu Slatini.

**III. NOSITELJI PROGRAMA**

Članak 5.

 Nositelj provedbe ovog Programa je Grad Slatina, Upravni odjel za razvoj Grada Slatine.

 Osim Grada, u provedbi pojedinih mjera sudjeluju i pravne osobe koju su Programom utvrđene kao nositelji provedbe pojedinih mjera.

**IV. PODRUČJA PROGRAMA**

Članak 6.

 Ovim Programom obuhvaćena su sljedeća područja poticanja razvoja poduzetništva:

1. Poticanje investicija u Poduzetničkim zonama Grada Slatine i svim građevinskim zonama Grada Slatine
2. Jačanje konkurentnosti poduzetnika

Članak 7.

**PODRUČJE:** Poticanje investicija u Poduzetničkim zonama Grada Slatine i svim građevinskim zonama Grada Slatine

Cilj područja „Poticanje investicija u Poduzetničkim zonama Grada Slatine i svim građevinskim zonama Grada Slatine“ je potaknuti investitore na ulaganje u poduzetničke i druge građevinske zone na području Grada Slatine. Kroz ovo područje poduzetnicima se pruža mogućnosti prijave na Mjeru 1. „Potpora za kupnju zemljišta u vlasništvu Grada Slatine po povlaštenoj cijeni zemljišta“.

**Mjera 1.: Potpora za kupnju zemljišta u vlasništvu Grada Slatine po povlaštenoj cijeni zemljišta**

Cilj mjere: poticaj investitorima za ulaganje u Poduzetničke zone i Grad Slatinu uz mogućnost prodaje zemljišta po povlaštenoj cijeni za m2 za poduzetnike koji zadovoljavaju posebne uvjete

Korisnici: domaći i strani poduzetnici koji zadovoljavaju uvjete utvrđene ovom Mjerom i javnim natječajem za prodaju zemljišta

Sredstvima potpore financirat će sljedeće aktivnosti:

- potpora se odobrava na početnu cijenu zemljišta, a investitori koji ulažu mogu ostvariti sljedeće poticaje:

|  |  |
| --- | --- |
| Kriterij za ostvarivanje poticaja | Potpora Grada Slatine |
| **Djelatnosti**Djelatnosti navedene u Nacionalnoj klasifikaciji djelatnosti 2025. NKD 2025. | **Stopa olakšica :** 50% |
| **Djelatnosti**Skupina C (prerađivačka industrija) Odjeljak 10-31 | **Stopa olakšica :** 20% |
| Trgovačka društva u vlasništvu Grada ili većinskom vlasništvu Grada | **Stopa olakšica :** 50% |
| **Broj radnih mjesta**Kategorije olakšica po broju novozaposlenih u poduzetničkoj zoni (3 godina od dana dobivene olakšice) Primjenjivo na sve skupine prioritetnih djelatnosti | **Stopa olakšica :**10% u kategoriji od 10 do 20 radnih mjesta 20% u kategoriji od 21- 50 radnih mjesta 30% u kategoriji više od 50 radnih mjesta |

**Ograničenja: Cijena zemljišta ne može biti niža od 1 EUR/m2**

 Članak 8.

**PODRUČJE:** Jačanje konkurentnosti poduzetnika

Cilj područja „Jačanje konkurentnosti poduzetnika“ je poticanje zapošljavanja, rast i razvoj gospodarskih subjekata, stvaranje novih poduzetničkih generacija. Kroz ovo područje poduzetnicima se pruža mogućnosti prijave na sljedeće mjere:

* **Mjera 2. Potpora za razvoja poduzetništva žena**
* **Mjera 3. Potpora za razvoj poduzetnika početnika i mladih do 30 godina**
* **Mjera 4. Potpora za nabavu i ugradnju novih strojeva i opreme**

**Mjera 2. Potpora za razvoj poduzetništva žena**

**Cilj mjere**: očuvanje radnih mjesta, poticanje zapošljavanja, rast i razvoj gospodarskih subjekata putem jačanja poduzetničkog potencijala žena.

**Korisnici potpore**: korisnici potpore iz čl. 4. ovog Programa moraju biti u vlasništvu žena koja mora biti zaposlena u gospodarskom subjektu.

**Sredstvima potpore financirat će se sljedeće aktivnosti:**

- nabava novih strojeva, alata, opreme i uređaja za obavljanje djelatnosti, te programske opreme (računalni i drugi programi),

- prilagodba poslovnog prostora i nabava inventara u svrhu obavljanja djelatnosti,

- stručno osposobljavanje i poduzetničko obrazovanje.

**O B R A Z L O Ž E NJ E**

Prijava mora biti jasno obrazložena s priloženom kompletnom dokumentacijom koja je propisana Javnim pozivom. Maksimalni iznos potpore Grada Slatine je 50% prihvatljivih troškova, a najviše do 5.000,00 eura po korisniku.

**Izuzeće:** troškovi za kupnju vozila, troškovi osnivanja odnosno registracije i osnivački kapital za trgovačka društva neće se priznavati. Ukoliko korisnik ostaviti subvenciju u okviru ove mjere, neće moći koristiti potporu za isti trošak po drugim mjerama iz ovog Programa.

**Mjera 3. Potpora za razvoj poduzetnika početnika i mladih do 30 godina**

**Cilj mjere:** povećanje broja gospodarskih subjekata i gospodarskih aktivnosti na području Grada Slatine. Motiviranje ciljne skupine mladih poduzetnika za uključivanje u poduzetništvo radi stvaranja novih poduzetničkih generacija te poticanje poduzetničkih aktivnosti i ulazak u svijet poduzetništva s ciljem samozapošljavanja te rasta i razvoja.

**Korisnici potpore:** korisnici potpore iz čl. 4. ovog Programa koji mora biti u vlasništvu poduzetnika početnika koji je i zaposlen u gospodarskom subjektu. Poduzetnikom početnikom smatra se poduzetnik koji je upisan u odgovarajući registar u razdoblju ne dužem od tri (3) godine od dana podnošenja prijave zahtjeva za potporu.

**Sredstvima potpore financirat će se sljedeće aktivnosti:**

 - nabava novih strojeva, alata, opreme i uređaja za obavljanje djelatnosti te programske opreme (računalni i drugi programi),

- prilagodba poslovnog prostora i nabava inventara u svrhu obavljanja djelatnosti,

- stručno osposobljavanje i poduzetničko obrazovanje.

**O B R A Z L O Ž E NJ E**

Prijava mora biti jasno obrazložena s priloženom kompletnom dokumentacijom koja je propisana Javnim pozivom. Maksimalni iznos potpore Grada Slatine je 50% prihvatljivih troškova, a najviše do 5.000,00 eura po korisniku.

**Izuzeće:** troškovi za kupnju vozila, troškovi osnivanja odnosno registracije i osnivački kapital za trgovačka društva neće se priznavati. Ukoliko korisnik ostaviti subvenciju u okviru ove mjere, neće moći koristiti potporu za isti trošak po drugim mjerama iz ovog Programa.

**Mjera 4. Potpora za nabavu i ugradnju novih strojeva i opreme**

**Cilj mjere:** poticanje proizvodnje, konkurentnosti proizvoda i usluga, razvojnog istraživanja te unapređenja tehnoloških postupaka u svrhu zaštite okoliša. Potpora će se dodjeljivati za podizanje konkurentnosti poduzetnika na tržištu.

**Korisnici potpore:** korisnici potpora iz čl. 4. ovog Programa, izuzev subjekata kojima je primarna djelatnost poljoprivreda.

**Sredstvima potpore financirat će se sljedeće aktivnosti:**

- nabava novih strojeva, postrojenja i opreme za rad,

- nabavu dijelova postrojenja i opreme kojom se proširuju proizvodni kapaciteti i/ili zaokružuje proizvodna linija,

- nabavu specijalnih alata, strojeva, mjernih i kontrolnih uređaja i instrumenata,

- troškove preuređenja i opremanja objekta/radionice ukoliko isti uključuju preuređenja objekta/radionice koji je povezan s osnivanjem nove poslovne jedinice ili proširenjem postojeće poslovne jedinice .

**O B R A Z L O Ž E NJ E**

Prijava mora biti jasno obrazložena s priloženom kompletnom dokumentacijom koja je propisana Javnim pozivom. Maksimalni iznos potpore Grada Slatine dodjeljuje se u visini od 50% prihvatljivih troškova, a najviše u iznosu do 10.000,00 eura za proizvodne djelatnosti i djelatnosti računalnog programiranja, dok se za ostale djelatnosti dodjeljuje najviši iznos do 5.000,00 eura godišnje. Korisnik u trenutku podnošenja prijave na Javni poziv mora imati najmanje jednog (1) zaposlenog. Zaposlenom osobom smatra se osim zaposlenika i poduzetnik kojem je obavljanje gospodarske djelatnosti kroz pravnu osobu ili obrt jedina osnova za stjecanje prava po osnovi obveza prema HZZO i HZMO RH.

Podnositelj prijave mora dokazati na jasan i nedvosmislen način u koju svrhu koristi potporu (proizvodnja, usluge itd..).

**Izuzeće:** troškovi za kupnju vozila, troškovi osnivanja odnosno registracije i osnivački kapital za trgovačka društva neće se priznavati. Ukoliko korisnik ostvari subvenciju u okviru ove mjere, neće moći koristiti potporu za isti trošak po drugim mjerama iz ovog Programa.

Članak 9.

**V. SREDSTVA ZA PROVEDBU MJERA IZ PROGRAMA**

 Sredstva za provedbu mjera iz ovog Programa, osiguravaju se u Proračunu Grada Slatine.

 Način provedbe Programa za pojedine mjere utvrđuje Gradonačelnik svojim aktom.

Članak 10.

**VI. PROVEDBA MJERA IZ PROGRAMA KOJE PREDSTAVLJAJU POTPORU MALE VRIJEDNOSTI**

Za provedbu mjera iz ovog Programa, koje sukladno Zakonu predstavljaju potporu male vrijednosti, gradonačelnik raspisuje Javni poziv.

Javni poziv se objavljuje na službenoj stranici Grada Slatine.

 Javni poziv iz stavka 2. ovog članka otvoren je za podnošenje prijava do iskorištenja sredstava iz ovog Programa, odnosno najkasnije do datuma utvrđenog Javnim pozivom, a razdoblje prihvatljivosti troškova počinje od 1. siječnja 2025. godine.

U slučaju više sile, odnosno ograničavanja ili privremene obustave rada pojedinih grupa poduzetnika propisanih ili proglašenih od strane državnih tijela, gradonačelnik Grada Slatine u okviru ovog Programa može donijeti paket interventnih mjera pomoći za koje se raspisuje Javni poziv.

 Prijave na Javni poziv podnose se Gradu Slatini, Upravnom odjelu za razvoj Grada Slatine. Prijave se podnose u pisanom obliku na obrascu prijave kojeg izrađuje nadležni Odsjek. Uz prijavu, podnositelj prijave prilaže odgovarajuću dokumentaciju određenu Javnim pozivom.

U svrhu provođenja kontrole namjenskog korištenja sredstava, Povjerenstvo za provedbu ovog Programa koje imenuje Gradonačelnik Grada Slatine dužno je izvršiti provjeru korištenja odobrenih sredstava uvidom u dokumentaciju na temelju koje je odobrena potpora i uviđajem na licu mjesta o čemu se sastavlja zapisnik. Korisnici kod kojih se utvrdi nenamjensko korištenje sredstava dužni su vratiti ukupan iznos dodijeljenih sredstava s obračunatom zateznom kamatom.

Članak 11.

**VII. ZAVRŠNE ODREDBE**

Ovaj Program stupa na snagu osmog dana od dana objave u Službenom glasniku Grada Slatine.

Program se donosi za razdoblje od jedne godine odnosno do isteka 2025. godine.